Mill-passiġġieri tal-bastimenti tal-kruċieri sal-ekwipaġġi tal-bastimenti tal-merkanzija, huma ħafna dawk li sabu ruħhom maqbudin fuq il-bastimenti minn mindu bdiet tinfirex il-pandemija tal-coronavirus. Il-linji gwida maħruġa llum mill-Kummissjoni Ewropea jappoġġjaw lil dawn l-individwi u jipprovdu rakkomandazzjonijiet dwar is-saħħa, ir-ripatrijazzjoni u l-arranġamenti tal-ivvjaġġar. Dawn jappellaw ukoll lill-Istati Membri biex joħolqu netwerk ta' portijiet li fihom il-bidliet fl-ekwipaġġ ikunu jistgħu jsiru mingħajr dewmien. Il-Kummissarju għat-Trasport, Adina Vălean, qalet hekk: “Il-baħħara qed iżommu miftuħa l-mezzi vitali għall-ekonomija u għall-ktajjen tal-provvista tagħna, billi 75 % tal-kummerċ globali tal-UE u 30 % tal-oġġetti kollha ttrasportati fl-UE jiġu ttrasportati bil-baħar. Il-linji gwida adottati llum jinkludu pariri sanitarji, rakkomandazzjonijiet għall-bidliet fl-ekwipaġġ, l-iżbark, u r-ripatrijazzjoni għall-baħħara u l-passiġġieri. Qed nitlob lill-Istati Membri jagħżlu portijiet fejn isiru bidliet rapidi tal-ekwipaġġ u nfakkar li l-operaturi tal-kruċieri għandhom responsabbiltà fil-konfront tal-klijenti u l-impjegati tagħhom li jwasslu lil kulħadd qawwi u sħiħ lura d-dar.” Bidliet fl-ekwipaġġ u portijiet magħżula Il-baħħara ġieli jaħdmu 'l bogħod minn djarhom għal xhur sħaħ. Ladarba jintemm il-kuntratt tagħhom – li huwa l-każ għal madwar 100 000 baħħar kull xahar – iseħħu l-bidliet fl-ekwipaġġ f'port. Għal ħafna baħħara, il-port tal-wasla/tat-tluq ikun barra mill-pajjiż ta' oriġini tagħhom, u ħafna minn dawk li qed iservu fuq il-bastimenti b'interess għall-UE huma ċittadini mhux tal-UE. Bħalissa, l-Istati Membri tal-UE għandhom regoli differenti dwar il-bidliet fl-ekwipaġġ fil-portijiet tagħhom. Għall-fini taċ-ċarezza għal dawk kollha involuti, l-Istati Membri għandhom isegwu l-Gwida tal-Kummissjoni dwar l-iffaċilitar tal-arranġamenti ta' tranżitu u l-Gwida dwar l-istabbiliment ta' korsiji ħodor. Għaċ-ċittadini ta' pajjiż terz li jeħtieġu l-viżi biex jiżbarkaw fl-UE u li ma setgħux japplikaw għalihom minħabba s-sitwazzjoni attwali, dawn għandhom jingħataw mill-Istati Membri fil-fruntieri sabiex ikunu jistgħu jiġu ripatrijati malajr. Il-linji gwida tal-lum jitolbu li l-Istati Membri, b'koordinazzjoni mal-Kummissjoni, jagħżlu portijiet madwar ix-xtut tal-UE għall-bidliet rapidi tal-ekwipaġġ, b'faċilitajiet adegwati għall-baħħara biex iwettqu kontrolli mediċi, kwarantina jekk tkun meħtieġa mill-pajjiż inkwistjoni, u konnessjonijiet tat-trasport lejn pajjiżhom. Il-pandemija diġà wasslet għal estensjoni ta' xi kuntratti, potenzjalment b'impatt negattiv fuq il-benessri tal-baħħara. Fil-każijiet kollha tali estensjonijiet għandhom iseħħu bi qbil mal-individwi kkonċernati. Il-bastimenti tal-kruċieri L-operaturi tal-kruċieri għandhom jieħdu r-responsabbiltà ġenerali biex jorganizzaw ir-ripatrijazzjoni tal-passiġġieri u tal-ekwipaġġi mill-bastimenti tal-kruċieri tagħhom, inkluż minn portijiet li mhumiex tal-UE. Il-Kummissjoni ssejjaħ lill-Istati tal-bandiera biex jgħinu lill-operaturi jidentifikaw il-portijiet adegwati għall-iżbark u jappoġġjawhom biex jorganizzaw l-iżbark u r-ripatrijazzjoni tal-klijenti u l-ekwipaġġ tagħhom. Jekk ikun magħruf li abbord hemm individwi infettati bil-coronavirus, il-bastimenti għandhom jiġu diretti lejn port fil-qrib fejn l-isptarijiet ikollhom kapaċità suffiċjenti. Rakkomandazzjonijiet sanitarji u rappurtar Il-bastimenti jridu jkunu diġà ppreżentaw Dikjarazzjoni Marittima tas-Saħħa qabel jidħlu f'port. Barra minn hekk, il-Kummissjoni tirrakkomanda li l-bastimenti li jkunu qed joqorbu jikkomunikaw – erba' sigħat qabel il-ħin stmat tal-wasla – in-numru ta' persuni abbord u kwalunkwe infezzjoni ta' COVID-19 ikkonfermata jew issuspettata. Is-saħħa u sigurtà tal-baħħara u tal-ħaddiema tal-portijiet hija ta' importanza kbira. Il-Kummissjoni tappella biex it-tagħmir ta' protezzjoni personali jkun disponibbli u jintuża f'konformità mar-rakkomandazzjonijiet eżistenti u biex il-baħħara jkollhom aċċess għal kura medika adegwata jekk tkun meħtieġa. Meta l-membri kollha tal-ekwipaġġ ikunu f'saħħithom u jekk l-aħħar waqfa f'port tagħhom tkun ilha aktar minn ġimagħtejn li seħħet, dawn m'għandhomx jitqiegħdu fi kwarantina meta jiżbarkaw għar-ripatrijazzjoni. Dawn il-linji gwida ma jkoprux il-membri tal-ekwipaġġ fuq il-bastimenti tas-sajd, li jaqgħu fl-ambitu tad-dokumenti ta' gwida dwar l-eżerċitar tal-moviment liberu tal-ħaddiema matul it-tifqigħa tal-COVID-19 u dwar miżuri ta' ġestjoni tal-fruntieri biex tiġi protetta s-saħħa u tiġi żgurata d-disponibbiltà tal-oġġetti u tas-servizzi essenzjali Għal aktar informazzjoni Mistoqsijiet u tweġibiet: Il-Kummissjoni tippreżenta linji gwida dwar is-saħħa, l-arranġamenti tal-ivvjaġġar u r-ripatrijazzjoni tal-persuni abbord il-bastimenti Ħarsa ġenerali lejn il-miżuri nazzjonali skont il-pajjiż Rispons tal-UE għat-tifqigħa tal-Coronavirus